google/wiki40b huggingface dataset:
Howard Zinn

Engasjement mot amerikansk-ledete kriger

I 1964 begynte han ved Boston University der han raskt ble aktiv i motstanden mot Vietnamkrigen. Zinn hadde erfaring fra den annen verdenskrig og hadde selv vært med første gang napalm ble brukt, og visste derfor av egen erfaring at det ikke bare dreper soldater, men også sivile. Han har også sagt at denne erfaringen fikk ham til å sette kraftige spørsmålstegn ved andre tilfeller av bombing av sivile, som i Dresden, Hiroshima og Nagasaki.
I 1968 besøkte han Hanoi og bidro til å få frigitt de første tre amerikanske krigsfangene. Sammen med Daniel Ellsberg og Noam Chomsky bidro han i 1971 til å offentliggjøre hemmeligstemplede dokumenter om de diplomatiske relasjonene mellom USA og Vietnam siden 1945. Zinn har siden vært en av de fremste amerikanske ekspertene på Vietnamkrigen. I tråd med dette har han også kritisert amerikanskledet krigføring i Jugoslavia, Afghanistan og Irak.

A People's History of the United States

Zinn var mest kjent for A People's History of the United States som har solgt over én million eksemplarer i USA. I motsetning til tradisjonell amerikansk historieskriving så Zinn her utviklingen fra de undertryktes side – fra Columbus og de første kolonialistenes forsøksvise utrydding av urbefolkningen, via slavehandelen og de uverdige forholdene amerikanske arbeidere har levd under til borgerrettigheter og krigsmotstand. I 2003 deltok blant andre Danny Glover, Alice Walker, Kurt Vonnegut og Marisa Tomei på en tilstelning i forbindelse med salget av eksemplar nummer én million. Boken er også lest inn som lydbok av skuespilleren Matt Damon som også har uttrykt at Zinn gjorde et meget sterkt inntrykk på ham.
Zinn har gitt ut flere verbalplater, samt en plate sammen med bandet Resident Genius, og han har også skrevet skuespill.
Molbohistorie

Molbohistorier er historier om molboer, det vil si personer fra Mols på Jylland i Danmark. Kjennetegn for molbohistorier er at molboene anses som mindre intelligente. Tilsvarende fiktive historier finnes bl.a. om «the Wise Men of Gotham» i Storbritannia og om personer fra Kälkestad i Sverige.
Austrochilidae

Utseende

Store, svært langbeinte edderkopper. Den tasmanske arten Hickmania troglodytes har en kroppslengde på opptil 20 mm, og beinspennet kan nå hele 18 centimeter. Hannene er mindre med forholdsvis lengre bein en hunnene. De har to par boklunger som synes som lyse flekker på undersiden av bakkroppen.

Levevis

Artene i Austrochilinae lever i sørlige skoger i Chile og Argentina, mens Hickmania troglodytes lever i huler og underjordiske ganger på Tasmania, der den kan være ganske tallrik rundt huleåpningene. Denne store, svært langbeinte edderkoppen har en uvanlig lang levetid for en araneomorf edderkopp, enkelte individer kan leve i flere ti-år. De spinner nett som kan være over en meter i diameter. Hos i alle fall noen av artene lever det små, kleptoparasittiske edderkopper i nettene som snylter på den store edderkoppene og spiser av deres bytte.
Stasjonsgruppe Banak

Stasjonsgruppe Banak, tidligere Banak flystasjon, er en norsk militær flyplass ved Lakselv i Porsanger kommune i Finnmark, samlokalisert med den sivile Lakselv lufthavn. 
Stasjonsgruppe Banak er del av Luftforsvarets 132 Luftving og er base for en avdeling av Luftforsvarets 330 skvadron, som opererer to redningshelikoptre som primært gjennomfører søk og redning i Troms og Finnmark og i Nordishavet, herunder Svalbard, Bjørnøya, Jan Mayen og omkringliggende havområder.

Historie

Det ble etablert en flystripe på Banak i 1938. I 1940 ble flystripen overtatt av det tyske Luftwaffe, som utvidet den til to rullebaner. Det norske Luftforsvaret overtok basen i 1945, men den ble nedlagt i 1952. Flystasjonen ble gjenåpnet i 1963, hovedsakelig finansiert av NATO. I 1968 ble rullebanen utvidet og flystasjonen ble base for en avdeling av 330 skvadron fra 1973.
Opprinnelig var Banak en selvstendig flystasjon, og etter hvert hovedterminal for Forsvarets lufttransporttjeneste i Finnmark. I tillegg til Luftforsvaret var stasjonen også bemannet av et luftvernbatteri fra Hæren. Banak fort, vest for flystasjonen, inngikk i forsvarsverket.
I 1958 opprettet Norge av hensyn til forholdet til Sovjetunionen en selvpålagt flyforbudssone øst for 24. lengdegrad, det vil si like vest for Banak. For gjestende NATO-fly var og er Banak og luftrommet øst i Finnmark et attraktivt øvelsesområde, som en slags utpost i NATO, med Russland praktisk talt innenfor synsvidde.
Fra 1988 til 1995 var Luftforsvarets stasjon Kautokeino administrativt underlagt Banak flystasjon.

Dagens situasjon

Aktiviteten er i den senere tid betydelig redusert og stasjonen er nå administrativt underlagt Bodø hovedflystasjon, som Stasjonsgruppe Banak. Den består i dag av seks forskjellige avdelinger, og huser blant annet en avdeling av Luftforsvarets 330 skvadron, som opererer redningshelikoptre.
Redningshelikoptertjenestens nye base sto ferdig i august 2019. Det er plass til tre av redningshelikoptertjenestens nye helikoptre på basen. Ett beredskapshelikopter, ett reservehelikopter, samt en dokk for utførelse av større vedlikehold etter behov.
Foruten 330 skvadron er det ingen daglig flytrafikk på Banak i militær regi, men stasjonen blir hyppig besøkt av norske og utenlandske militære fly og helikoptre, særlig i forbindelse med vinterøvelser ved Garnisonen i Porsanger og flybombing i Hálkavárre skytefelt.

Kontrovers

Ettersom den militære aktiviteten i Porsanger har blitt kraftig nedtrappet de siste årene, har lokale politikere irritert seg over at Bardufoss flystasjon har vært benyttet som utgangspunkt for øving i kommunen. I den forbindelse har det derfor vært uttrykt at dersom Hálkavárre skytefelt fortsatt skal brukes av utenlandske styrker, må også Banak og Garnisonen i Porsanger være utgangspunkt for dette. Dette synet bifalles også i statsbudsjettet for 2006.
Treshnish Isles

Plante- og dyreliv

Øyenes øvre deler er hovedsakelig gressbevokst. På grunn av den kraftige gjødslingen fra sjøfugl-koloniene er det svært frodig, og selv om det ikke vokser noen trær her, kan man finne enkelte planter som normalt er typiske skogsplanter, for eksempel klokkeblåstjerne (Hyacinthoides non-scripta). Noen steder har det utviklet seg en fargerik blomstervegetasjon.
Øyene har betydelige sjøfugl-kolonier. Vanlige hekkefugler er lunde, lomvi, alke, toppskarv og havhest. På de rike havområdene rundt øyene sees også havsule og havlire ofte. Av pattedyr har øyene en nokså stor bestand av havert, og småhval som nise og delfiner ses ofte. I alle fall på Lunga er det en bestand av forvillede kaniner, som konkurrerer med lundefuglene om gressbakkene.

Næringsliv

Øyene er i dag ubebodd, men om sommeren besøkes de av en god del turoperatører som arrangerer turer for å se på sjøfugl-koloniene ut fra Oban og Mull. Turstiene er lagt opp slik at man kommer ganske nær fuglene.
Guangzhou sørbanegård

Guangzhou sørbanegård (kinesisk: 广州南, pinyin: Guǎngzhōu Nán Zhàntái) er en jernbanestasjon i Guangzhou i Kina for høyhastighetstog. Herfra avgår tog mot Wuhan, Zhuhai (med lett tilgang til Macao) og Hongkong.
Jernbanestasjonen ligger i Shibi i bydistriktet Panyu, ca. 15 km sørøst for sentrum i Guangzhou, og nås over Guangzhou Metros linje 2 (endestasjonen) til resten av byen.
Jernbanestasjonen ble tatt i bruk i 2010 da høyhastighetsbanen Wuhan-Guangzhou ble satt i drift. I 2011 kom Guangzhou–Zhuhai Intercity Mass Rapid Transit i drift. I 2012 ble Wuhan-Guangzhou forlenget nordover til Beijing. Fra denne stasjonen betjenes også Guangzhou–Shenzhen–Hong Kong Express Rail Link.
Boligaksjonen

Boligaksjonen (BA) er en løst sammensatt selvhjelps- og interesseorganisasjon for boligløse, leietakere og andre som har problemer med å finne eller beholde et bosted.  
Gruppen har i perioder vært aktiv både i Bergen, Stavanger,   Trondheim og Oslo.   Gruppen har hatt en flat og åpen organisasjon og ikke hatt noe medlemsregister. Gruppens navn har også variert noe med ulike innslag av folk opp gjennom tidene helt siden 1960-tallet, da de første kjente boligaksjonene manifesterte seg.
BA har utført direkte aksjoner og brukt sivil ulydighet som virkelmiddel for å markedsføre sine synspunkter.  
Oslo Boligaksjon oppnådde ved en større aksjon å nå ut med sitt budskap ved å komme på direktesendt TV gjennom å okkupere Kråkeslottet i forbindelse med realityserien på TV3, uten å ødelegge serien. 
I Bergen okkuperte aksjonen i slutten av 1990-tallet i flere måneder et område kjent som Nedre Nygård i Bergen sentrum og på begynnelsen av 2000-tallet blant annet Jonsvollskvartalet, som hadde stått tomt over lengre tid. BA produserte også en Okkupasjonsguide om hvordan man med ulike framgangsmåter kan okkupere tomme hus med hell. 
Gjennom aksjonene sine kommer BA ofte i konflikt med politiet, fordi aksjonen setter menneskeretten til å bo foran eiendomsrett. 
På begynnelsen av 2000-tallet i Oslo ble Unginfo via aviser truet med å få trukket kommunaltilskuddet av en sentral høyrepolitiker, fordi Unginfo propaganderte for Boligaksjonen ved å plassere et flyveblad av type Hvermannsen i vinduet på sine lokaler.
Dessuten hadde Oslo Boligaksjon utarbeidet en serviceside på nettet hvor aktuelle okkupasjonsobjekter ble publisert, inspisert, fotografert og rangert etter egnethet. Der det manglet illustrasjonsfoto ble et bilde av Det kongelige norske slott brukt. OBA hadde også en egen bemannet servicetelefon i drift fram til september 2001, så folk og journalister kunne få oppdatert informasjon om relevante aksjoner.
Organisasjonen har hatt et samarbeid med Juss-Buss, et rettshjelpstiltak drevet av jusstudenter ved Universitetet i Oslo tilknyttet Institutt for Rettssosiologi.
Kong Oscar IIs belønningsmedalje

Kong Oscar IIs belønningsmedalje var en norsk kongelig utmerkelse innstiftet i forbindelse med kong Oscar IIs kroning som Norges konge i Nidarosdomen i Trondheim i 1873. Medaljen var til belønning av fortjenester av det kongelige hus, kunst, vitenskap, litteratur, med videre. Medaljen ble tildelt i svært begrenset antall og ble regnet som særdeles eksklusiv. Den ble tildelt både norske og utenlandske borgere. Også kvinner ble tildelt Kong Oscar IIs belønningsmedalje. Den ble siste gang tildelt i 1902. Medaljen var en av flere fortjenstmedaljer innstiftet av Oscar II.

Utforming

Kong Oscar IIs belønningsmedalje er utformet som en oval medaljong av gull. Medaljongen har en kongekrone på toppen. På framsiden bærer medaljongen Oscar IIs kongemonogram sammen med innskriften «broderfolkenes vel», kongens valgspråk, begge deler satt inn i en eikekrans. Baksiden bærer innskriften «til Belønning» og «1873», årstallet for medaljens innstiftelse. Medaljebåndet er mørkerødt.
Ribbemåler

Utseende

En middelsstor (vingespenn 35 – 40 mm), slank, snøhvit måler. Antennene er svarte, kroppen kledt med hvite hår. Vingene er forholdsvis tynt skjellkledte og noe gjennomsiktige. Vingeårene er mørke, på undersiden har vingene et mørkt tverrbånd, ellers er den helt hvit. Den kan ved første øyekast ligne på dagsommerfuglen rapssommerfugl (Pieris napi), men skilles lett fra denne ved at den har trådformede antenner og hviler med vingene lagt flatt.
Larven er lang og tynn, glatt, lysgrå med små, svarte prikker.

Levevis

Ribbemåleren lever på blomsterenger der de voksne sommerfuglene flyr om dagen i mai – juli. En lang rekke planter oppgis som mulige vertsplanter for larvene, både urter, busker og gress. En ofte sitert vertsplante er bergmynte (Origanum vulgare). Ribbemåleren er en sterkt truet art mange steder i Europa og overlever bare på noen ganske få lokaliteter, men den synes å være vanligere i Skandinavia.

Utbredelse

Ribbemåleren forekommer spredt over det meste av Europa. I Norge finnes den på Sør-Østlandet vestover til Telemark.
Slaget om Andebyfortet

Handling

Skrue og søstrene hans har kjørt seg vill, så de stopper på en gård for å spørre om veien. De på gården peker på toppen av Daudhestbakken, som er veldig bratt. Skrue har ikke kommet opp halve bakken engang før kjerra hans triller bakover og lander i mais åkeren. De på gården presenterer seg: Anna Duck (bedre kjent som bestemor Duck) mannen hennes Hilmar, og barna deres Dora og Eddy. Plutselig kommer den siste sønnen deres, Didrik løpende. Han får et raserianfall, som vanlig, når han ser den ødelagte maisen. Men det han ikke vet er at søsteren til Skrue, Lillegull, kan være sintere enn en løve. Så de begynner å krangle. Plutselig stopper krangelen, og det dukker opp et stort, rødt hjerte over hodene på dem. Men Skrue blir sur og drar med seg Lillegull og Penny opp til det falleferdige fortet. Han kaster ut Hakkespettene som har klubb der. De sender brev til myndighetene og de blir rasende. 
Så går det over til at Skrue og de andre seiler nedover elva for å finne Andeby. Han banker på et skur, men de gjemmer seg og vil ikke fortelle ham hvor langt det er til Andeby. Det viser seg at det er B-gjengen som gjemmer seg i skuret. De vil ta hevn for at Skrue fikk dem i fengsel for 22 år siden. (Mississippis herre) De kommer seg inn i fortet og spikrer igjen tønnene med gull. Men plutselig blir fortet bombardert. Når Skrue og B-gjengen titter over fortet ser de syv store skip, mange små båter og hundrevis av mennesker. De angriper fortet. Skrue har bestemt seg for at han skal forsvare fortet sitt. Til slutt stikker alle av når Lillegull kommer.
Så kommer presidenten og skal til å denge Skrue, men så viser det seg at det er rancheren Skrue traff på prærien i Badlands. Han hadde blitt president. Så blir B-gjengen arrestert av presidenten. De satt og snakket hele natten, og seks måneder senere hadde Skrue bygget en pengebinge.

Barks-kjennetegn

- "Donald Duck på frimerkejakt i Corombia" (DD nr. 41-43/1972)
- "Veteranbilløpet" (DD nr. 27/1962)
- "Siste hundeslede til Dawson" (DD nr. 35-38/1990)
- "Pengekilden" (DD nr. 21-23/1962)
- "Visdommens voktere" (DD nr. 39/1993)
- "Onkel Skrues fantastiske elvekappløp" (DD pocket nr. 4/1969)
- "Gull-feber på månen" (DD nr. 18-19/1965)
- "Frosne penger" (DD nr. 15/1957)
- "Flyttbar pengebinge" (DD nr. 25/1958)
Santiago Arias

Landslaget

Arias Naranjo ble tatt ut til den colombianske VM-troppen til Fotball-VM 2014 i Brasil.
Han ble tatt ut i Colombias tropp til VM i fotball 2018 i Russland.
Svartlamon Hardkor

Opptredener på film og tv

Høsten 2015 figurerte koret i TV-serien Punx, en dokumentar regissert av Thomas Robsahm om punk, ny-veiv, postpunk og hardcore i Norge fra 1977 til 2015. 
Høsten 2017 deltok de i NRK-programmet På tro og Are, en norsk dokumentarserie med Are Sende Osen. 
I 2019 deltok de i Norge nå , et direktesendt aktualitetsprogram på NRK1.

Annet

I 2017 bidro koret på stonerpunkbandet Bokassa sin utgivelse «Divide & Conquer» . Siden Svartlamon Hardkor ble starta, har de blitt benytta på flere utgivelser fra ulike band i Trøndelag.
Skofteland Film

Skofteland Film AS er et norsk filmselskap som ble etablert i Oslo i 2006, og er et uavhengig TV- og filmproduksjonsselskap som primært produserer dokumentarfilmer og -serier for norske fjernsynskanaler.
Daglig leder og produsent er Hilde Skofteland.
Nika Križnar

Karriere

Križnar debuterte i verdenscupen i skihopping den 13. februar 2016 på hjemmebane i Ljubno under 2015/16-sesongen, hvor hun endte 34 poeng bak lagvenninnen Maja Vtič på en 14.-plass.
Hun ble juniorverdensmester under Junior-VM på ski 2016 i Râșnov, der hun tok gull på mikslag med Bor Pavlovčič, Ema Klinec og Domen Prevc.
Under Junior-VM på ski 2017 i Park City startet Križnar mesterskapet med bronsemedalje i normalbakke, bak italienske Manuela Malsiner og lagvenninnen Ema Klinec. To dager senere tok hun lagsølv sammen med Klinec, Jerneja Brecl og Katra Komar, før hun avsluttet mesterskapet med gullmedalje på mikslag med Klinec, Tilen Bartol og Žiga Jelar.
Stortingsvalget 2017 i Rogaland

Stortingsvalget 2017 i Rogaland avholdes mandag 11. september 2017. Det skal velges 14 stortingsrepresentanter for valgkretsen Rogaland fylke for valgperioden 2017-2021, herav 13 distriktsmandater og ett utjevningsmandat. Det er det samme antallet som ved stortingsvalget i 2013.
Fédération Cynologique Internationale

Fédération Cynologique Internationale (FCI) er topporgan for en rekke nasjonale kennelklubber rundt om i verden, inkludert Norsk Kennel Klub i Norge og de andre kennelklubbene i Norden.

Bakgrunn

Organisasjonen ble stiftet 22. mai 1911, med formål å fremme og beskytte kynologien til renrasede hunder med alle midler som måtte ansees nødvendig. De opprinnelige landene bak stiftelsen var Belgia (Société Royale Saint-Hubert), Frankrike (Société Centrale Canine de France), Nederland (Raad van Beheer op Kynologisch Gebied), Tyskland (Kartell für das Deutsche Hundewesen en und Die Delegierten Kommission) og Østerrike (Osterreichischer Kynologenverband). Organisasjonen gikk imidlertid inn som følge av første verdenskrig, men ble re-stiftet i 1921 av Société Centrale Canine de France og Société Royale Saint-Hubert. 
FCI organiserer i dag 80 medlemsklubber og kontraktspartnere, fordelt på like mange land, og anerkjenner 332 hunderaser, som hver har sin egen standard. Historisk sett ble hundene i 1885 inndelt i 20 grupper (ref. den franske stamboken Livre des Orignes Franscais). Disse ble redusert til 11 grupper på  begynnelsen av 1900-tallet, for så i 1950 å bli til de 10 gruppene organisasjonen i dag har, som hver består av en eller flere underseksjoner.

Annet

FCI er ikke ansvarlig for rasestandarder, men danner en felles samarbeidsplattform for de nasjonale kennelkubbene som selv står ansvarlig for rasestandardene til de enkelte lands nasjonale hunderaser.
Softball under Panamerikanske leker 2015

Softball under Panamerikanske leker 2015. Softball var en av sportene under de Panamerikanske leker 2015 i Toronto i Canada. Turneringen ble avviklet 12. til 26. juli 2015. Det var i to turneringer; en for menn og en for damer. Ni nasjoner var representert med tilsammen 181 deltakere fordelt på seks herrelag og seks damelag.
Folkehøgskoler i Norge

Historie

Folkehøgskoler ble etablert av den danske pedagogen og teologen Nikolai Frederik Severin Grundtvig, og den første skolen ble etablert i Danmark i 1844. Norges første folkehøgskole ble opprettet 1864 (Sagatun Folkehøyskole). Da Sagatun Folkehøyskole ble innviet, minnet grunnleggerne Olaus Arvesen og Herman Anker om den innsats og inspirasjon som Ole Vig hadde bidratt med inntil sin død.

Folkehøgskolen i dag

Det er 80 folkehøgskoler i drift i Norge (juni 2016). De fleste skolene eies og drives av organisasjoner. Den norske folkehøgskoletradisjonen har utviklet to hovedretninger. Den ene retningen omfatter en skole basert på kristent livssyn (32 skoler) og har kristendom som basis for sin undervisning, mens den andre retningen omfatter frilynte skoler (48 skoler) og disse har ingen religiøs tilhørighet eller basis for undervisningen.
Det undervises i flere fagområder på folkehøgskolene og tilsammen tilbyr de undervisning i over 600 linjer. De fleste elevene i Norge tar helårskurs, men flere skoler tilbyr også kurs av kortere varighet. Noen få skoler tilbyr 2-årige linjer.
For mange ungdommer er året på folkehøgskolen første gang de flytter hjemmefra. Selv om det foregår undervisning på folkehøgskolene, kan disse skolene også sees på som et alternativ til videregående utdannelse for ungdom som er usikre på hva de vil bli eller andre som føler at de trenger et avbrekk fra den vanlige undervisningen uten at de trenger å gå til anskaffelse av jobb eller gå ledige for å oppnå dette.
Hemisodorcus sinensis

Utseende

En middelsstor til stor (hannen 30-54 millimeter), blank, kullsvart, nokså slank hjortebille, hannens kjever lange og slanke, i den ytre delen med én liten, butt tann. Hunnen er mye mindre enn hannen, uten forstørrede kjever.

Utbredelse

Arten lever i det sørlige Kina (Yunnan).
Romsdal fogderi

Romsdal fogderi (Romsdals Fogderie) var et fogderi i Romsdals amt (nå Møre og Romsdal fylke). Det grenset til Nordmøre fogderi i nordøst, Nordre Gudbrandsdalen fogderi i sørøst og Søndmøre fogderi i sørvest. Fogderiets geografiske utbredelse tilsvarer i hovedtrekk distriktet Romsdal.
Toppsundet

Toppsundet er sundet som skiller Grytøya og Hinnøya i Troms. Sundet er ca. 3 km bredt. Øst i Toppsundet ligger den lille Kjeøya. Sundet krysses av ferge mellom Stornes på Hinnøya og Bjørnerå på Grytøya. Tidligere gikk det også ferge mellom Stornes og Alvestad på Grytøya.
Hurtigruta går gjennom Toppsundet på vei mellom Risøyhamn og Harstad.
11. juli 1941 gikk det norske dampskipet «Landego» på ei mine og sank i Toppsundet under arbeid med å legge ut kabel for tyskerne. Syv nordmenn og to tyskere omkom i ulykka.
Kana

Kana (仮名) er de japanske skriftsystemene som bruker tegn som representerer individuelle stavelser, og er en del av det japanske skriftsystemet som står i kontrast med det kinesiske logografiske systemet som også brukes i japansk kalt kanji. Det finnes tre japanske kana: moderne hiragana, moderne katakana, og det eldre systemet kalt man'yōgana som var opphavet til de to moderne systemene. Det finnes også varianter av disse moderne systemene. Hiragana og katakana fungerer som to identiske stavelsesskrift, bare med forskjellige tegn. Det vil si at systemene har like mange tegn og representerer samme lyder, men har forskjellig utseende i de forskjellige systemene og brukes i forskjellige sammenhenger. Disse to systemene, hiragana og katakana, brukes sammen med kanji for å skrive japansk.
Siden japansk ikke har veldig mange fonemer, i tillegg til en ganske streng stavelsesstruktur, er kana-skriftsystemene en ganske nøyaktig represetasjon av muntlig japansk.
Andrew Cuomo

Bakgrunn

Hans far, Mario Cuomo, tjenestegjorde først som delstatens statssekretær, senere som viseguvernør, og mellom 1983 og 1994 som guvernør. Andrew Cuomo avla 1979 kandidateksamen ved Fordham University, og i 1982 juristeksamen ved Albany Law School. Han deltok i farens seirende velgkamp i guvernørvalget 1982, og var en periode en av guvernørens medarbeidere.
Cuomo arbeidet noen år som advokat i New York, og grunnla i 1986 Housing Enterprise for the Less Privileged (H.E.L.P.).

Politisk karriere

Etter fire år som assisterende bolig- og byutviklingsminister ble han i 1997 utnevnt av Bill Clinton som minister, et embete han innehadde til Bill Clintons andre mandatperiode som president endte.
Cuomo var delstaten New Yorks generaladvokat i perioden 2007 til 2010. Hans forgjenger i embetet, daværende guvernør Eliot Spitzer, hadde bedt Cuomo undersøke om republikaneren Joseph Bruno, majoritetslederen i delstatens senat, ahdde misbrukt sin makt da han hadde beordret politiet til å skygge Bruno.
Cuomo tiltrådte embetet som New Yorks guvernør 1. nyttårsdag 2011. Hans foreldre, kjæreste, samt Cuomos tre døtre overvar innsettelsesseremonien, hvor han hyllet sin forgjenger David Paterson, som hadde tatt over etter Spitzers sexskandale i 2008, for å ha greid seg gjennom den verste stormen. Cuomo mente delstaten New Yorks rykte lå nede, og at han ønsket å gjenopprette det. Av hans forgjengere var republikaneren George Pataki og demokraten Spitzer ikke invitert til seremonien.

Personlig liv

Cuomos 13-årige ekteskap med Robert F. Kennedys datter Kerry, endte i seperasjon i 2003, etterfulgt av skilsmisse i 2005. De har tre barn sammen. Cuomo bor nå sammen med TV-kokken Sandra Lee.
Europavei 39 (Danmark)

Europavei 39 (Danmark) er den danske delstrekningen av europavei 39 som går mellom Hirtshals og Aalborg i Danmark. Veiens lengde er 65 kilometer, der så godt som hele lengden er motorvei. Motorveien ble bygget i perioden 1996–2004. Før 1992 hadde strekningen mellom Hirtshals og Aalborg veinummeret A14. 
Den norske delen av E39 går mellom Klett og Kristiansand.